
1 စပီလူၫ ဒဲစစံၫလဝ့နၧၭ, ဒဲစထံမၥံၫ စံၭ ဆၧအီၪကီၪ့ လၧပဖါယွၩ, ဒဲပကဆါ ယ့ၫၡူၬဎရံၬ အဖၧၩ့, အီၪလၧၥ့ၭစလနဲကၫ အဖၧၩ့နီၪ, 2 မွဲဆၧအခိးအတၩ ဒဲဆၧဘၪလိၬအိၭလိၬ ဒဲပဖါယွၩ ဒဲကဆါ ယ့ၫၡူၬဎရံၬ အအီၪ ဘၪနၥံၪဆံၭ. 3 ဖုၥံၪဝဲၥံၪဧ့, ပကြၨၭစံၭထၪ့အၪ့အူၭ ယွၩအခိးအတၩ လၧနၥံၪ အကၠီၩ့ လထံၪဎးဘီၩ့ဎး ဘဲၫဆၧအဂ့ၩအဘၪ အၥိၭနီၪ, အဂဲးဘဲၫယီၩ နၥံၪအဆၧနဲၩ ဒိၪထၪ့ ဒိၪမၬ, နၥံၪအဆၧအဲၪလိၬကွံၩလိၬ နၥံၪအၥၭ ဆုၬဆုၬ ကိၭဂၩဒ့ၭ အၪထၪ့ဝ့ၫလီၫ. 4 မၩအၥၭဘဲၫနီၪတၭ, မွဲလၧနၥံၪ အဆၧအွံၪၥၭဆၧၩ့ ဒဲနၥံၪအဆၧနဲၩ အကၠီၩ့ လၧနၥံၪ ဘၪထိး ဆၧမၩအၧၩ့မၩၥၫ့ ဒဲဆၧၡၪ့ဆၧနၭနီၪတၭ, ပဝ့ၫဒၪ ပနၫ့ဆါဒၪ ပဝ့ၫယီၩ, ပအီၪက့ၪဖိၫလိၫပၥၭ လၧနၥံၪအကၠီၩ့ လၧယွၩအဆၧအီၪကီၪ့လဖၪ အကျၩလီၫ. 5 ဆၧနီၪလဖၪ မွဲဆၧထိးအၥၭ ဘၪဆဲၫ့ လၧယွၩ အဆၧစ့ၩရၫ့ တီၩတီၩ, ဘဲၫၥိၭ ဆၧမိအီၪက့ၪ နၥံၪကြၨၭ ဘၪဆဲၫ့ လၧယွၩအဘၩ့အမုး လၧနၥံၪဘၪ ဆၧၡၪ့ဆၧနၭ အကၠီၩ့ဆ့လီၫ. 6 အဂဲးဘဲၫယီၩ ၦလၧအမၩၡၪ့မၩနၭ နၥံၪ, ယွၩ ဖ့ၪလၫ့ထဲၩ့ အဝ့ၫၥံၪ လၧဆၧၡၪ့ဆၧနၭ လၧအမွဲအတီၩ အဘၪလီၫ. 7 ၦလၧအဘၪ ဆၧၡၪ့ဆၧနၭ နၥံၪဝ့ၫယီၩ နၥံၪ မိန့ဘၪ ဆၧအီၪပွံၭ လၧပၥိၭ, ထီးကဆါ ယ့ၫၡူၬ လၧမူၭခိၪ အ့ၪအီၪဖျီၪထၪ့ ဒဲအစီၩ့အမၩ့ အၥီၫ့ၥံၪ လၧအၥိၭ, 8 လၧမ့ၪလၪအကျၩ နီၪ, မိဖ့ၪထဲၩ့ ဆၧဒဲၩဘၭ လၧၦလၥ့ၪယၫဘၪယွၩ, ဒဲၦလၧအလခိၭနၪဘၪ ပကဆါ ယ့ၫၡူၬဎရံၬ အဆၧၥၭထိၬအပရၧၫ့လီၫ. 9 အဝ့ၫၥံၪ လၩ့ၡၪ လၧကဆါအမ့ၬ, ဒဲလၧအလၩအဖၩ့ ဘၪဆဲၫ့ လၧအစီၩ့အမၩ့နီၪ, မိထိး ဆၧအတီၩနီၪ ထီၩ့လၧဆၧဂၭဂီၩ့ဂၭစၪ အဆိၩဆိၩ အကၠၪကၠၪ, 10 ထီးကဆါ အ့ၪဂဲၫထဲၩ့ဘၪ ဆၧစံၭထၪ့အၪ့အူၭဝ့ၫ လၧၦဆံၫ့ဎံၪ, ဒဲၦဘၪ ဆၧလၩဆၧဖၩ့ လၧၦနဲၩထဲၩ့ဝ့ၫ ကိၭဂၩဒ့ၭ လၧမုနံၩနီၪ, အဂဲးဘဲၫယီၩ ပထိးပၥၭ လၧနၥံၪ အကျၩတၭ, မွဲနၥံၪ နဲၩဆၧလီၫ. 11 မၩအၥၭဘဲၫနီၪတၭ, ပဘၩဆိၪဖၪန့ နၥံၪ အဂး လထံၪဎးဘီၩ့ဎး, ဘဲၫၥိၭ ပယွၩ မိအီၪက့ၪ နၥံၪကြၨၭ ဘၪဆဲၫ့ လၧဆၧကိၭထဲၩ့, ဒဲမၩလၧၫ့ထၪ့ဎွ့ၩထၪ့ အဆၧဂ့ၩ လၧအဘၪဆဲၫ့ လၧအၥၭဂ့ၩ, ဒဲဆၧမၩ ဘၪဆဲၫ့ လၧဆၧနဲၩ အီၪလၧအစီၩ့အမၩ့, 12 ဘဲၫၥိၭ ပကဆါယ့ၫၡူၬ ဎရံၬအမံၩ့ မိဘၪ ဆၧလၩဆၧဖၩ့ လၧနၥံၪ အဖၧၩ့, ဒဲနၥံၪ လၧအဝ့ၫဒၪ အဖၧၩ့ဆ့ ဘဲၫပယွၩ, ဒဲပကဆါ ယ့ၫၡူၬဎရံၬ အခိးအတၩ အီၪဝ့ၫ အၥိၭနီၪလီၫ.

1 ဖုၥံၪဝဲၥံၪဧ့, ၦအၪ့ကံၩ့အၪ့ယၫနၥံၪ ဒဲပကဆါ ယ့ၫၡူၬဎရံၬ ဂဲၫဝ့ၫ, ဒဲလၧဆၧအီၪကိၩ့အီၪကီၪ့ လၧအအီၪ အဂဲးအကၠီၪ့, 2 ဘဲၫၥိၭ နၥံၪအၥၭ ကိၪ့ၥ့ၪ ထီၩ့ဝၭ လၧအဆိၫအချဲၫ့ လဂ့ၩတၭ, နၥံၪ ထီးၥၭမဲၪၥၭဖျဲၩ့ လၧၥၭ, လၧဆၧချဲၩ့ အကၠီၩ့ မွဲဂ့ၩ, လၧလံၬၥံၪလဲၥံၪ အကၠီၩ့ မွဲဂ့ၩ, ဘဲၫအဂဲၫ လၧပအီၪ အၥိၭ, လၧအစံၭ ကဆါအမုနံၩ မိဘၪဘူၭဝ့ၫ အၥိၭနီၪ လဂ့ၩ. 3 ထီးဒုၭအၪ့လီၫ နၥံၪအၥၭ လၧၦဂူၫဂၩ နးမံၩ့ နးဂၩလဂ့ၩ; အဂဲးဘဲၫယီၩ ဆၧကဒံၩကဒၩ အ့ၪလဂဲၫထၪ့ဆိၫဘၪနီၪ မွဲပဆၧဒဲၩဘၭဖိၪ လၧအမွဲ ဆၧဂၭဂီၩ့ဂၭစၪ အဖိၪခွၫ အ့ၪလအီၪထၪ့ဘၪနီၪ, 4 အဝ့ၫနီၪလဂၩ ဂဲးလိၬတ့ၭလိၬတၭ, အီၪက့ၪထၪ့ထီၫအၥၭ လၧကယဲ ဆၧကိၭဝ့ၫ ကဆါ လၧဆၧဘၩထၪ့ဝ့ၫ အဖၫ့ခိၪ, ထီးအဆၧၫ့နၩ့ဝ့ၫ လၧယွၩအဂံၪ့ဖၧၩ့ ဘဲၫယွၩအၥိၭတၭ, စံၭလၩ့ဒၪအၥၭ လၧအမွဲ ယွၩလဂၩဎးနီၪ, အဝ့ၫဒၪ အ့ၪလအီၪဖျီၪဘၪတၭ မုလနံၩနီၪ ထီၩ့ဒံၭအ့ၬ. 5 လၧယအီၪဒံၭ လၧနၥံၪ အၥိၭနီၪ, ယလီၩဘၪနၥံၪ လၧဆၧနီၪလဖၪမွဲ နၥံၪ လနၪ့ထၪ့ထဲၩ့ဘၪဧၪ. 6 ဆၧလၧအမၩထံၬထၬဆၧ ဘိၩ့နဲၪ့ယီၩ, ဘဲၫၥိၭ အမိအီၪဖျီၪ လၧအဆၧၫ့အထီဒၪဝ့ၫနီၪ, နၥံၪ ၥ့ၪယၫလီၫ. 7 အဂဲးဘဲၫယီၩ ဆၧလတီၩလလီၩ့ဘၪ ဘၪဆဲၫ့ လၧဆၧအီၪၥူၪ မၩဝ့ၫ ဘိၩ့နဲၪ့ယီၩ ဒၪလ့ၬ, မွဲလါနၫ့တၭ, ၦလၧအမၩထံၬထၬဆၧနီၪ မိမၩဝ့ၫ ထီးအဘၪ ဆၧထူၭခွံၬဝ့ၫလီၫ. 8 ထီးနီၪလဖၧၫ့ ဆၧလတီၩလလီၩ့ဘၪ လဂၩနီၪ မိဆၧအီၪဖျီၪထၪ့တၭ, အဝ့ၫနီၪ ကဆါယ့ၫၡူၬ မိမၩလၩ့မါဝ့ၫ လၧအၥၪထၪ့ လၧအခိၬဖၧၩ့ နီၪ, ဒဲမိမၩဂၭဂီၩ့ဝ့ၫ လၧအဆၧအီၪဖျီၪ ဘၪဆဲၫ့ လၧအဂဲၫဝ့ၫနီၪလီၫ. 9 ၦလဂၩနီၪ ဖိၬ မုၪခီၩလဲး အဆၧဖံၭဆၧမၩ အခဲၫ့, ဂဲၫ လၧကယဲ ဆၧအစီၩ့အမၩ့ ဒဲဆၧလၩ့လိလၩ့လၭ လၧအလမွဲဘၪဆၧတၭ, 10 လၧကယဲ ဆၧအၪ့လံၬအၪ့လီၫ ဘၪဆဲၫ့ လၧဆၧလတီၩလလီၩ့ဘၪ လၧၦလၧအမိ ထီၩ့လၧဆၧဂၭဂီၩ့ အကျၩနီၪ; အဂဲးဘဲၫယီၩ ၦလဖၪနီၪ ထိးဆၧၫ့ ဆၧအဲၪဆၧကွံၩ ဘၪဆဲၫ့ လၧဆၧမွဲဆၧတီၩ ဘဲၫၥိၭ အမိထီၩ့ လၧဆၧထိးထဲၩ့တၩ့ထဲၩ့ဝ့ၫနီၪ မွဲဆ့အ့ၬ. 11 လၧဆၧနီၪလမံၩ့ အကၠီၩ့, ယွၩ မိအၪ့မၧၫ့လၩ့ ဆၧအၪ့လီၫယိၬ ဘဲၫၥိၭ အဝ့ၫၥံၪ မိနဲၩ ဆၧအဘျံၭအဘျၪ; 12 ဒဲဘဲၫၥိၭ ကယဲ ၦလၧအလနဲၩဘၪ ဆၧမွဲဆၧတီၩ, အ့ၪမွဲ အဲၪဒိၭ ဆၧလတီၩလလီၩ့ဘၪ ထီးအလူၬ အကၠီၩ့နီၪ မိဘၪ ဆၧစ့ၩရၫ့စၪဝ့ၫ လီၫ. 13 မွဲလါနၫ့ဘိၩ, ၦလၧအကဆါ အဲၪဝ့ၫ, ဖုၥံၪဝဲၥံၪဧ့, ပကြၨၭစံၭထၪ့အၪ့အူၭ ယွၩအခိးအတၩ လၧနၥံၪ အကၠီၩ့ လထံၪဎးဘီၩ့ဎး, အဂဲးဘဲၫယီၩ ယွၩ ရွံန့ထဲၩ့ နၥံၪ လၧအၥၫ့လံၩလံၩနီၪ, ဘဲၫၥိၭ နၥံၪ မိထီၩ့ လၧဆၧထိးထဲၩ့တၩ့ထဲၩ့ နၥံၪ လၧဆၧဆံၫ့ဎံၪ ဘၪဆဲၫ့ လၧၥၭနီၪ အဖၧၩ့, ဒဲလၧနၥံၪ နဲၩ ဆၧမွဲဆၧတီၩ အဖၧၩ့လီၫ. 14 အခိးမွဲဘဲၫနီၪတၭ ယွၩ ကိၭထဲၩ့ နၥံၪ လၧပဆၧၥၭထိၬအပရၧၫ့ ဘဲၫၥိၭ နၥံၪ မိန့ဘၪ ဆၧအလၩအဖၩ့ ဘၪဆဲၫ့ လၧပကဆါ ယ့ၫၡူၬဎရံၬနီၪလီၫ. 15 မၩအၥၭဘဲၫနီၪတၭ, ဖုၥံၪဝဲၥံၪဧ့, အီၪဂုးအီၪခၧၫ့ လၧပဆၧချဲၩ့ မွဲဂ့ၩ, ပလံၬပလဲ မွဲဂ့ၩ, ဖီၪ့ထၬ ဆၧလီၩလၩ့လၬလၩ့လဖၪ လၧနၥံၪ မၩလိၪဘၪဝ့ၫနီၪဆံၭ. 16 ဘိၩ့နဲၪ့ယီၩ မွဲပကဆါ ယ့ၫၡူၬဎရံၬ အနၫ့ဆါဒၪဝ့ၫ, ဒဲယွၩ ဘဲၫၦစံၭဆၧ အၥိၭ, ပဖါ လၧအအဲၪပၧၩ တၭ, ဖ့ၪလၫ့ပၧၩ လၧဆၧမၩမုၬမၩၡူၪပၧၩ အဆိၩဆိၩအကၠၪကၠၪ, ဒဲဆၧယိလါအဂ့ၩ လၧဆၧအခိးအတၩ နီၪ, 17 မွဲအမၩမုၬထၪ့ထဲၩ့ နၥံၪအၥၭ ဒဲဒုၭအီၪဂုးအီၪခၧၫ့ နၥံၪ လၧကယဲ ဆၧချဲၩ့အဂ့ၩ; ဒဲလၧဆၧမၩအဂ့ၩ အဖၧၩ့နီၪဆံၭ.

၂ ၥ့ၭစလနဲကၫ 2 Thessalonians 3

1 လၧခဲၫ့ထုၬယီၩ ဖုၥံၪဝဲၥံၪဧ့, ဘၩဆိၪဖၪန့ ပဂး ဘဲၫၥိၭ ယွၩအလူအထၫ မိလၧၫ့ထၪ့ဎွ့ၩထၪ့ ဒဲဘၪ ဆၧလၩဆၧဖၩ့ ဘဲၫဆၧမၩအၥၭ လၧနၥံၪ အကျၩ အၥိၭနီၪ, 2 ဒဲဘဲၫၥိၭ ပမိဖီၩ့ဖျ့ၭ လၧၦလၧအလၥ့ၪယၫဘၪဆၧ, ဒဲၦအၧၩ့ၦၥၫ့ဆံၭ. အဂဲးဘဲၫယီၩ ၦကိၭဂၩဒ့ၭ အီၪလၧဆၧနဲၩအ့ၬ. 3 မွဲလါနၫ့ဘိၩ ကဆါ လၧအမိဒုၭအီၪဂုးအီၪခၧၫ့ နၥံၪ, ဒဲမိခိၭ နၥံၪ ထီးဆၧအၧၩ့ဆၧၥၫ့ လဘၪဘၪ နီၪ, အီၪလၧအလူတီၩလီၫ. 4 ပနဲၩဆၧ လၧကဆါ အဖၧၩ့ လၧနၥံၪ အဂဲးအကၠီၪ့, လၧနၥံၪ မၩယူၭ, ဒဲနၥံၪ မိမၩဒံၭ ဆၧလၧပမၪလူၬ နၥံၪနီၪလီၫ. 5 မွဲကဆါ ၥိၫ့ နၥံၪ လၧယွၩအဆၧအဲၪ, ဒဲဎရံၬ အဆၧအွံၪၥၭဆၧၩ့ အဖၧၩ့ဆံၭ. 6 ဘိၩ့နဲၪ့ယီၩ ဖုၥံၪဝဲၥံၪဧ့, ပမၪလူၬ နၥံၪ လၧကဆါ ယ့ၫၡူၬဎရံၬ အမံၩ့, ဘဲၫၥိၭ နၥံၪ မိဂၭဎ့ၭ ကယဲ ထၧၫ့ဖုဝဲ လၧအလ့ၩ ဆၧလဂ့ၩလဘၪဘၪတၭ, လမွဲဘၪ ဆၧၥီၪ့ဆၧၥၫ့ ဘဲၫနၥံၪ ဒိၭန့ လၧပၧၩ အၥိၭ ကိၭဂၩဒ့ၭ ဆံၭ. 7 အဂဲးဘဲၫယီၩ နၥံၪ ကြၨၭယိလိၪပၧၩ ဘဲၫၥ့ၪလဲၪ ဘဲၫၥ့ၪလဲၪနီၪ နၥံၪ ၥ့ၪယၫ လၧနၥံၪအနၫ့ဆါဒၪ နၥံၪဝ့ၫ လၧပလမၩဘၪ ဆၧလဂ့ၩလဘၪဘၪ လၧနၥံၪ အကျၩနီၪ, 8 ၦဂူၫဂၩ အဆၧအၪ့, ပအၪ့ဘၪ ဆၧပျီၩပျီၩ နးဂၩအ့ၬ. မွဲပမၩဆၧ ထီးဆၧပွံၭပၥၭ တၡါၡါ, လၧပမၩဆၧ မုနၩနၩမုဆၫဆၫ, ဘဲၫၥိၭ ပထီးအီၪက့ၪ ဆၧဎၧၫ့ လၧနၥံၪ အလီၩ့ နးဂၩလဂ့ၩလီၫ. 9 လမွဲဘၪ ဘဲၫပစီၩ့ပမၩ့ လအီၪဘၪ အကၠီၩ့နီၪ, အ့ၪမွဲ ဘဲၫၥိၭ ပမိဒုၭနဲၪ နၥံၪ လၧဆၧအဒီၩ့အထ့ၬ လၧနၥံၪ မိယိလိၪဖိၬထွ့ၫဝ့ၫ အဂဲးလီၫ. 10 အဂဲးဘဲၫယီၩ လၧပအီၪလၧနၥံၪ အၥိၭနီၪ, ပမၪလူၬ နၥံၪ လၧဆၧယီၩ, ၦလၧအလမၩဘၪဆၧ လဂၩဂၩ, မွဲ အထီးအၪ့ဆၧ လဂ့ၩ. 11 အဂဲးဘဲၫယီၩ ၦနါဂၧၫ့ လၧၦလနၩ့နၩ့ လၧနၥံၪ အကျၩ လ့ၩဝ့ၫ လဂ့ၩလဘၪဘၪ, လမၩဘၪ ဆၧနးမံၩ့ လါနၫ့တၭ, မွဲအမၩဝံၩ့ဝၩ့အၥၭ ဘဲၫနီၪလထံၪဎး လီၫ. 12 ၦမၩဝ့ၫ ဘဲၫနီၪလဖၪ ဘဲၫၥိၭ အမိမၩဆၧ ကယုကစုၩတၭ, အၪ့အဆၧအၪ့ဒၪဝ့ၫနီၪ, ပမၪလူၬ ဒဲပဂၨၪထၪ့ဝ့ၫ လၧပကဆါ ယ့ၫၡူၬဎရံၬ အဖၧၩ့လီၫ. 13 အ့ၪမွဲ နၥံၪဝ့ၫဒၪယီၩ, ဖုၥံၪဝဲၥံၪဧ့, လၧနၥံၪ မၩ ဆၧဂ့ၩ အဖၧၩ့နီၪ, ထီးလၩ့ပွံၭ လဂ့ၩ. 14 ၦလဂၩဂၩ အ့ၪလခိၭနၪဘၪ ပလူ လၧလံၬယီၩ အဖၧၩ့ ထီးနဲၪ့ အဝ့ၫနီၪလဂၩ, ဘဲၫၥိၭ အမ့ၬ မိမဲတၭ, ထီး ဖံၭၥိၭလိၬ လၧအဝ့ၫဒၪ လဂ့ၩ. 15 မွဲလါနၫ့ဘိၩ အီၪက့ၪ အဝ့ၫ ဘဲၫဒုၪဒၩလဂၩ အၥိၭ လဂ့ၩ, အ့ၪမွဲ ၥီၪ့ထဲၩ့ၥၫ့ထဲၩ့ အဝ့ၫ ဘဲၫထၧၫ့ဖုဝဲ အၥိၭနီၪဆံၭ. 16 ဆၧဘၪလိၬအိၭလိၬ အကဆါ အနၫ့ဆါဒၪဝ့ၫနီၪ, မွဲအဖ့ၪလၫ့ နၥံၪ လၧဆၧဘၪလိၬအိၭလိၬ လၧဆၧမၩအၥၭ ထီးအလူၬ အဖၧၩ့ လထံၪဎးဘီၩ့ဎးဆံၭ. မွဲကဆါ အီၪလၧနၥံၪအၥိၭ ကိၭအဂၩဒ့ၭဆံၭ. 17 ယၧၩ, စပီလူၫ ချဲၩ့ဒုၪ့ဆၧ လၧယစူၪဒၪ ယဝ့ၫ လၧအမွဲ ဆၧမၩနဲၪ့ လၧလံၬဖ့ၪယူ ကိၭဘံၪ့ အဖၧၩ့နီၪ, ယကွ့ၭဆၧ ဘဲၫယီၩလီၫ. 18 ပကဆါ ယ့ၫၡူၬဎရံၬ အခိးအတၩနီၪ, မွဲအအီၪလၧနၥံၪအၥိၭ ကိၭအဂၩဒ့ၭဆံၭ. [အၩမံၩ့.]